የኢትዮጵያ ቀይ መስቀል ማኅበር ከ 3 መቶ ሺህ ብር በላይ የሚገመት ድጋፍ ለሰሜን ጎንደር ዞን ሰጠ፡፡
ባሕር ዳር፡ ግንቦት 01/2012 ዓ.ም (አብመድ) የኢትዮጵያ ቀይ መስቀል ማኅበር ለሰሜን ጎንደር ዞን ለኮሮናቫይረስ ወረርሽን መከላከል ተግባር የሚውል ድጋፍ ማድረጉን አስታውቋል፡፡በአማራ ክልል ሰሜን ጎንደር ዞን የኮሮና ወረርሽኝ ቢከሰት ለለይቶ ማቆያነት ለተመረጠው ደባርቅ ዩኒቨርሲቲ ነው ድጋፉን ያስረከበው፡፡ ማኅበሩ የኮሮና ወረርሽኝ በሃገሪቱ ከተከሰተበት ቀን አንስቶ በሁሉም የሃገሪቱ ክፍሎች የህክምና ቁሳቁስና ምግብ እያቀረበ መሆኑን በሰሜን ጎንደር ዞን የማኅበሩ አስተባባሪ አቶ አታለል ታረቀኝ ተናግረዋል፡፡በቀጣይም ለሌሎች ዞኖች ተመሳሳይ ድጋፍ እንደሚደረግ ገልጸዋል፡፡ ማኅበሩ በሰሜን ጎንደር ዞን ኮሮና ወረርሽኝ ቢከሰት ወደ ማዕከሉ ለሚገቡት መገልገያ የሚሆኑ ከ3 መቶ ሺህ ብር በላይ የሚያወጡ ፍራሽ፣ አልባሳትና የንጽህና መጠበቂያ ቁሳቁቁስ ድጋፍ ማድረጉን አቶ አታለል ተናግረዋል፡፡የኢትዮጵያ ቀይ መስቀል ማኅበር በደባርቅ እና አካባበው ወረርሽኙ ቢከሰት ለምግብ ድጋፍ የሚሆን ከ40 ሺህ ብር በላይ ድጋፍ ከአንድ ሳምንት በፊት ማድረጉንም አስታውሰዋል፡፡የደባርቅ ከተማ አስተዳደር ከንቲባ እንዳለ ደምሴ ድጋፉን በሰጡት አስተያዬት ማኅበሩ ከዚህ በፊትም ድጋፍ ማድረጉን በማስታወስ አመስግነዋል፡፡ የወረርሽኙን ሁኔታ ግምት ውስጥ በማስገባት ቀጣይነት እንዲኖረውም ጠይቀዋል፡፡ዘጋቢ፡- ደስታ ካሳ- ከደባርቅ